مدن لال ڈھینگرا

مدن لال ڈھینگرا ، پیدائش: 18 ستمبر، 1883ء - وفات: 17 اگست، 1909ء) ہندوستان کے مشہور انقلابی تھے۔ انھوں نے برطانیہ میں آزادی ہند کی انقلابی سرگرمیوں میں فعال کردار ادا کیا۔ انھوں نے برطانیہ میں حصولِ تعلیم کے دوران یکم جولائی 1909ء کو امپیریل انسٹی ٹیوٹ لندن کے ایک اجتماع میں ہندوستان میں تعینات سابق برطانوی فوجی افسر اور برطانوی سیکریٹری آف اسٹیٹ کے سیاسی اے ڈی سی کرنل ولیم کرزن وائلی کو قتل کیا تھا جس کی بنا پر انھیں پھانسی کی سزا دی گئی۔

 حالات زندگی 
مدن لال ڈھینگرا 1893ء کو امرتسر، صوبہ پنجاب (برطانوی ہند) میں پیدا ہوئے۔ 1900ء تک ایم بی انٹرمیڈیٹ کالج امرتسر سے تعلیم حاصل کی، بعد زاں گورنمنٹ کالج لاہور سے مزید تعلیم حاصل کی۔ یہاں سیاسی تحریکات مثلاً ہول رول اور سودیشی تحریک سے متاثر ہوئے۔ گورنمنٹ کالج سے فارغ التحصیل ہونے کے بعد مزید تعلیم کے لیے 1906ء میں انگلستان چلے گئے اور یونیورسٹی کالج لندن میں مکینیکل انجینئری کے شعبے میں داخلہ لیا۔ تعلیم کے اخراجات کی ادائیگی کا ذمہ ان کے بڑے بھائی نے لیا۔ ہائیگیٹ، لندن میں شیام جی کرشنا ورما کے قائم کردہ انڈیا ہاؤس سے وابستہ ہو گئے ۔ یہاں ان کی ملاقات شیام جی کرشنا ورما، ونایک دامودر ساورکر، لالہ ہردیال سمیت دیگر مشہور ہندوستانی انقلابیوں سے ہوئی اور وہ ان کے وطن پرستانہ جذبات سے بہت متاثر ہوئے اور ہندوستان کی آزادی کے لیے انقلابی سرگرمیوں میں فعال کردار ادا کیا۔ لندن ہی میں انھوں نے آتشیں سلحہ کے استعمال کی باقاعدہ تربیت حاصل کی۔ یکم جولائی 1909ء کی رات کو امپیریل انسٹی ٹیوٹ لندن میں جاری ایک اجتماع میں ہندوستان کے سابق برطانوی فوجی افسر اور برطانوی سیکریٹری آف اسٹیٹ کے سیاسی اے ڈی سی کرنل ولیم کرزن وائلی کو ریوالور کے ذریعہ گولیاں مار کر قتل کر دیا۔ بعد ازاں واردات کے بعد ڈھینگرا نے خودکشی کی ناکام کوشش کی۔ انھیں گرفتار کر کے قتل کا مقدمہ چلایا گیا اور سزائے موت دی گئی۔ 17 اگست 1909ء کو پینٹویلی جیل لندن میں پھانسی کی تختے پر شہید ہو گئے۔شہیدانِ آزادی (جلد اول)، چیف ایڈیٹر: ڈاکٹر پی این چوپڑہ، قومی کونسل برائے فروغ اردو زبان نئی دہلی، 1998ء، ص 233

 مزید دیکھیے 
 انڈیا ہاؤس
 شیام جی کرشنا ورما
 ونایک دامودر ساورکر

 حوالہ جات 

زمرہ:1883ء کی پیدائشیں
زمرہ:1909ء کی وفیات
زمرہ:آزادی ہند کی انقلابی تحریک
زمرہ:بھارتی انقلابی
زمرہ:برطانوی ہند سے سزائے موت بذریعہ پھانسی پانے والے
زمرہ:بھارتی قاتل قرار شخصیات
زمرہ:یونیورسٹی کالج لندن کے فضلا
زمرہ:بھارتی جنہیں بیرون ملک پھانسی دی گئی
زمرہ:سزائے موت یافتہ بھارتی شخصیات
زمرہ:مملکت متحدہ سے سزائے موت بذریعہ پھانسی پانے والے
زمرہ:مملکت متحدہ 1909ء کے قتل